AlexejDobrolubov/national_council_slovak_2010 huggingface dataset:
6. schôdza NR SR - 5.deň - B. popoludní
Dátum: 2023-12-13
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

49. Ďakujem pekne za slovo. Richard, veľmi dobrý príspevok a ja by som ho podložil len nejakými číslami ešte. Už som raz vystúpil k téme, keď sme tu schvaľovali 13. dôchodky a citoval som vtedy predsedu Rady pre rozpočtovú zodpovednosť pána Tótha, ktorý hovoril, že teda dôchodcovia nie sú tou najohrozenejšou skupinou v populácii. Medzičasom som si ešte prečítal jeden pekný rozhovor v denníku SME, rozhovor s ekonómom Meliorisom, on mal taký klick-baitový názov, ten rozhovor, že Ľavicový ekonóm Melioris, ľavicový ekonóm je oxymoron, ale dobre. Melioris hovorí, že Ficova vláda bude viac pomáhať strednej triede ako chudobným a že sociálny systém je z roka na rok surovejší k chudobným. A teda prejdem k tým číslam, ktoré som avizoval, že chcem spomenúť vo svojej poznámke. Najnovšie dostupné štatistiky o príjmovej chudobe zo Štatistického úradu Slovenskej republiky hovoria, že príjem pod hranicou rizika chudoby má na Slovensku 9,5 % dôchodcov, čiže zhruba každý desiaty dôchodca. Ale v rámci celkovej populácie je takto ohrozených 13,7 %, teda v spoločnosti žijú aj oveľa viac príjmovo ohrozené skupiny. Sú to napríklad domácnosti, ako tu už bolo spomínané, domácnosti, ktoré majú závislé deti, tie majú dvakrát vyššiu príjmovú chudobu, domácnosti, ktoré majú len jedného rodiča, majú päťkrát vyššiu príjmovú chudobu ako penzisti, ale pomáhame práve dôchodcom a považujem to za nesociálne, asociálne a nesprávne, hodnotovo nesprávne a myslím si, že by, práve kvôli tomuto nebudem určite podporovať takéto typy konsolidácie. Ďakujem.
6. schôdza NR SR - 5.deň - B. popoludní
Dátum: 2023-12-13
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

27. Ďakujem pekne. Pán poslanec Hlina opäť načal tému, o ktorej tu už doslova explicitne hovorila kolegyňa Marcinková, a to je Lafferova krivka, ktorá hovorí, že existuje nejaká rozumná miera zdanenia, z ktorej budeme mať maximálny výnos a keď si to vezmeme, ako veľmi jednoduchý matematický príklad, tak keď je nulová daň, je z toho nulový výnos. Keď je 100 % daň a nemáme otrokárstvo, že nútime tých ľudí pracovať s pištoľou pri hlave, tak ich motivácia pracovať je tak isto nulová, keď majú 100 % zdanenie, čokoľvek zarobia, im niekto vezme. A medzi týmito dvoma nulami, na dvoch extrémoch, prebieha krivka. Tá krivka má niekde svoje maximum. Pri niektorej sadzbe dani, je ten výnos maximálny, ale nie, keď budeme tú sadzbu zvyšovať do aleluja. Arthur Laffer bol americký ekonóm a tento pojem Lafferova krivka vznikol niekedy začiatkom 70. rokov, keď vláda Geralda Forda v Spojených štátoch amerických zvyšovala dane a pán Laffer to nakreslil na obrúsok a nakreslil im, že teda toto viac peňazí do rozpočtu neprinesie. A rovnako sa teda obávam spolu s pánom poslancom Hlinom, že zvyšovanie dane z dividend nepovedie k väčšiemu výnosu dane z dividend a zároveň povedie k nižšiemu výnosu dane z príjmov právnických osôb. Pretože tá motivácia pre optimalizáciu bude o to vyššia. Lafferova krivka sa ukáže v praxi, pán minister, a bude potrebné v budúcnosti meniť tieto sadzby naspäť smerom nadol, ak chceme mať rozumné daňové výnosy v štátnom rozpočte. Ďakujem pekne.
6. schôdza NR SR - 5. deň - A. dopoludnia
Dátum: 2023-12-13
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

44. Ďakujem pekne. Ja by som chcel reagovať na tú časť vystúpenia pani poslankyne Marcinkovej, ktorá mnou zavibrovala, a to boli tie čakacie doby, teda že jej muž bude čakať dva roky na operáciu kolena, kebyže si to nevybaví iným spôsobom, nebude inak zabezpečený, čo, čím chcem premostiť k téme, o ktorej som hovoril, o Petrovi Saganovi. Peter Sagan je daňový rezident v tejto chvíli, myslím, v Monaku, ak sa nemýlim, a nie je blázon. Samozrejme je tam preto, lebo keby mal platiť tie zdravotné odvody na Slovensku, a to som povedal, že to je mesačný odvod 69-tisíc eur, ktoré zaplatí, čiže za rok zaplatí 750-tisíc eur na zdravotných odvodoch a potom má dva roky čakať na výmenu nejakej súčiastky, na to, aby mohol ďalej jazdiť a zarábať tých svojich 5 miliónov eur? Tak sa na to vykašle. To zdravotníctvo nemôže takýmto spôsobom fungovať. Pozerám si teraz, na úrade pre dohľad je štatistika o čakacích dobách na tých pár diagnóz, na ktoré sa čakačky dneska tvoria, a za posledné tri roky nám čakacie doby na výmeny kĺbov stúpli o viac ako 100 %. My, my sa rútime do katastrofy. Tých starých ľudí bude pribúdať, takýchto potrieb bude pribúdať a keď začneme robiť tie normálne čakačky, ktoré ministerstvo odložilo teraz o rok, tak, tak jednoducho nám tie peniaze stačiť nebudú, kým nebudeme robiť nejaké zásadné zmeny v zdravotníctve. A v tejto chvíli necítim, že máme chuť robiť nejaké zmeny. Máme chuť do toho nalievať peniaze, aby tie zmeny sme robiť nemuseli. Je to symptomatická liečba namiesto kauzálnej liečby. Ako pridávame acylpyrín namiesto toho, aby sme akože pridali nejakú liečbu, ktorá tú chorobu vylieči. My sa tvárime, že ten problém neexistuje, lebo sme doňho dali viac peňazí, ale čakacie doby sa predlžujú. Pacienti nie sú spokojní, inovatívne lieky k pacientom neprichádzajú, dojazdové časy sanitiek sa predlžujú. Zvýšili sme rozpočet zdravotníctva o 11 %, čo za to dostane občan? Ďakujem.
6. schôdza NR SR - 4.deň - B. popoludní
Dátum: 2023-12-12
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

158. Dobre, mohli by ste mi to zapnúť naspäť? Ďakujem pekne. No minúta tridsať, okej. Maroš, veľmi pekne ďakujem, čo si povedal, ak som správne pochopil, keď to tak skúsim zhrnúť tých dvadsať minút do minúty dvadsať, tak táto vláda sa rozhodla zdaniť všetko, čo sa hýbe. Všetko, čo sa hýbe, teda firmy, živnostníkov, fyzické osoby a výsledkom bude spomalenie ekonomickej aktivity, zabrzdenie niečoho, čo bola vaša vlajková loď, teda ekonomického rastu, to, samozrejme, povedie aj k zhoršeniu konkurencieschopnosti našej ekonomiky a zrejme to vyženie mladých ľudí do zahraničia. Nehovoriac, že teda doteraz sme ich vyháňali dosť spoľahlivo. Je tu priestor pre väčšie, nazvem to, v tom lepšom prípade daňové optimalizácie, v tom horšom prípade daňové podvody, sivé eko... sivú ekonomiku, zamestnávanie na čierno, lebo budeme platiť vyššie odvody, možno v niektorých prípadoch sa neoplatí tých ľudí zamestnávať. Veľmi ma potešila aj reakcia kolegyne Cigánikovej na, na tému tých kryptomien, čiže k tomu by som osobitne, samozrejme, teším sa zo všetkých pozmeňovacích návrhov, ale osobitne by som vyzdvihol ten na vypustenie článku ohľadom kryptomien, lebo naozaj je úplne absurdné, ak je to daň, z ktorej sme doteraz vybrali že nulu, teraz ju ešte ideme zvyšovať, je to totálny nezmysel. Marián, ešte raz pekne ďakujem za tvoje vystúpenie.
3. schôdza NR SR - 5.deň - A. dopoludnia
Dátum: 2023-11-22
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

80. Ďakujem pekne. Ja by som na vystúpenie pána poslanca Krajčího chcel zareagovať len stručne k tej časti, kde naznačil, že keď to už inak nepôjde, že podporí aj v druhom čítaní náš pozmeňujúci návrh na to, aby sa tie čakačky neodkladali o rok, ale len o pol roka a za tento prísľub mu ďakujem.
3. schôdza NR SR - 5.deň - A. dopoludnia
Dátum: 2023-11-22
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

52. Asi tu dochádza k istému nedorozumeniu, pán podpredseda parlamentu. A zdá sa, že to povie Ondrej Dostál potom. Dobre. Ja s Ondrejom plne súhlasím. Boli sme tu svedkami počas covidu, keď sa schvaľovali zákony v tak expresnom konaní, že z tých chýb sme sa do dnešného dňa nespamätali. Naozaj ide o dva týždne posunu v čase, stále sa to dá stihnúť do konca roka. Nevidím v tom technický problém, aby ste s takýmto postupom súhlasili. Stále to bude ale skrátené konanie, pretože tam nie sú dodržané lehoty medzi podaním zákona, prerokovaním a podobne, čiže stále budeme sa baviť o skrátenom konaní, ale bude to skrátené konanie iné, také dlhšie skrátené konanie. A prečo sme k nemu dotlačení? No pretože tie voľby boli tak neskoro, že sa to nestihlo v riadnom konaní, keby voľby neboli, prerokovať, lebo tak či tak by to bolo potrebné schváliť skôr ako bude 1. 1. 2024. Čiže ešte raz, súhlasím s Ondrejom Dostálom a predpokladám, že teraz vysvetlí nedorozumenie.
3. schôdza NR SR - 5.deň - A. dopoludnia
Dátum: 2023-11-22
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

32. Ďakujem pekne. Ja by som možno reagoval na ten počet čakajúcich pacientov. On nám narástol, pán Krajčí, a narástol aj preto, že nemocnice počas covidu dostali z ministerstva zdravotníctva zákaz robiť plánované operácie. Prešiel som celé Slovensko regionálne nemocnice a riaditelia nemocníc jeden za druhým sa mi sťažovali na tento nezmyselný zákaz, ktorý dostali z ministerstva zdravotníctva, počas ktorého nám čakacie zoznamy na tie veci, ktoré meriame, o ktorých si hovoril vo svojom príspevku, narástol o viac ako 100 %. A kým malé súkromné jednodňovky na piráta operovali, tak veľké nemocnice napriek tomu, že mali personál, napriek tomu, že mali kapacity, na základe príkazu ministerstva zdravotníctva operovať nemohli a tak nám vznikol obrovský previs neuspokojeného dopytu, predĺžili sa nám čakačky, tlačíme ich pred sebou a stále sa nám ich nedarí skrátiť. A možno by som ešte spomenul to, že máme platný zákon 581, teda o zdravotných poisťovniach, ktorý v § 6 ods. 8 hovorí o tých čakačkách, ktoré sú dnes evidované, to znamená kardio, elektívne kardiochirurgické výkony, očné výkony a umelé kĺby, teda TEP-ky. Zdravotná poisťovňa je povinná zabezpečiť poistencovi úhradu plánovanej zdravotnej starostlivosti najneskôr do dvanástich mesiacov odo dňa zaradenia poistenca do zoznamu podľa ods. 3. Toto je už dnes v legislatíve, čiže v tomto prípade vykopávame otvorené dvere. No a poslednú poznámku mám k tomu ivermektínu, ktorý tu dnes zaznel, bol to práve Marek Krajčí, ktorý ho schválil na použitie na Slovensku na liečbu covidu. Ďakujem.
3. schôdza NR SR - 4.deň - B. popoludní
Dátum: 2023-11-21
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

152. Ďakujem pekne. Vypočul som si príspevok pána poslanca Krajčího a skúsim zopakovať, že ten zákon je nevykonateľný a preto potrebuje opravu, a keďže má vstúpiť do účinnosti k 1. 1, je potrebné to urobiť rýchlo. A rýchlo sa to dá urobiť tak, že sa to schváli teraz, alebo sa to rozdelí na túto a nasledujúcu schôdzu. To sú v zásade tieto dva scenáre, ktoré sú tu na stole. V každom inom scenári by sme sa dostali do reality, ktorá je nerealizovateľná, kde ten zákon je nevykonateľný. Rád by som tiež zareagoval na slová pána poslanca Krajčího, že zdravotné poisťovne tu dva roky mohli niečo robiť a mali povedzme implementovať ten zákon skôr, ako im ten zákon ukladal, aby bol implementovaný. Nepochybne. Ale v takejto situácii sa hovorí, že trhový líder je ten, kto má strhnúť tých ostatných na trhu. A najväčšia zdravotná poisťovňa je Všeobecná zdravotná poisťovňa, ktorá toto mohla začať implementovať. A ak je teda chyba v poisťovniach, treba začať Všeobecnou zdravotnou poisťovňou, ktorú viedol nominant OĽANO. Takže mali ste túto poisťovňu plne v rukách. To, že sa čakacie listiny tvoria už roky, je pravda, pretože čakacie listiny do zákona zaviedol Rudolf Zajac pred dvadsiatimi rokmi, akurát tieto čakacie listiny sa tvoria... (Prerušenie vystúpenia predsedajúcim.) Danko Andrej, podpredseda NR SR 153. Pán poslanec, ospravedlňujem sa, teraz vám až spustili čas, takže môžte ešte rozprávať. Szalay, Tomáš, poslanec NR SR 154. Mám také šťastie na túto časomieru. Ďakujem. Tieto čakacie zoznamy sa, žiaľ, tvoria len na tri diagnostické okruhy. Už dvadsať rokov tvoríme čakačky na tri diagnózy, na ochorenia na šedý zákal, na umelé kĺby a na elektívnu kardiochirurgiu. To dohromady tvorí možno, preženiem, jedno percento všetkej zdravotnej starostlivosti, ktorá sa na Slovensku poskytuje. Na 99 % zdravotnej starostlivosti tie čakačky nemáme. A keď som pred trinástimi rokmi navrhol vo vláde Ivety Radičovej, aby sa tie čakačky tvorili na všetku zdravotnú starostlivosť, ako prvá začala protestovať štátna Všeobecná zdravotná poisťovňa, lebo na to nemá dostatok zdrojov. Čiže treba to naozaj pyrotechnicky a opatrne implementovať a nie hurá-systémom, pretože tak môžme naozaj s tou vodou z tej vaničky vyliať aj to dieťa, ako sme tu už počuli dnes. Ďakujem.
3. schôdza NR SR - 4.deň - A. dopoludnia
Dátum: 2023-11-21
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

44. Ďakujem pekne za všetky pripomienky. K pánovi Dvořákovi a asi by som to premostil aj na pána Šipoša. Ono v tom západnom svete tie fakultné a univerzitné nemocnice a tie poisťovne nie sú štátne. Majú iný charakter vlastníctva, sú verejnoprávne, sú krajské, sú mestské, sú charitatívne a tak ďalej, ale nie je to štát, kto ich vlastní a kto ich prevádzkuje, hej? Ak tvrdíte opak, tak nerozumiete zdravotníctvu. Jozef Pročko nerozumie zákonu, ktorý bol predložený ohľadom čakacích dôb, lebo to je, bohužiaľ, nedobrá argumentácia, že vláda chce odkladať čakacie doby, naopak, predchádzajúca vláda schválila zlý zákon o čakacích dobách so zlými dátumami a treba ich upraviť. A k pánovi Šipošovi, zdravotníctvo nie je koaličné alebo opozičné. Zdravotníctvo je jedno a keď budeme po každých voľbách otáčať to kormidlo o tých 180 stupňov, tak s tým zdravotníctvom sa nepohneme ani o piaď, budeme stáť na tom istom mieste. A ja vítam v programovom vyhlásení tejto vlády to, že je tu ambícia vytvoriť dohodu o smerovaní zdravotníctva, ktorá prevyšuje jedno volebné obdobie a dávam tejto vláde ´benefit of doubt´, že to myslia vážne a som pripravený na takejto diskusii participovať a zúčastniť sa tvorby takejto vízie, ktorá bude dlhodobo udržateľná. Ďakujem pekne aj pánovi Šmilňákovi, súhlasím, že zdravotníctvo a školstvo majú byť dobre financované. A na záver k pánovi Balážovi trošku s takým nadľahčením, je zaujímavé, ako sa SMER a OĽANO v názore zhodujú... (Prerušenie vystúpenia časomerom.)
3.schôdza NR SR - 3.deň - B.popoludní
Dátum: 2023-11-16
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

175. Ďakujem pekne. Chcel by som reagovať na vystúpenie pána poslanca Alojza Hlinu. Dve veci ma v jeho vystúpení zaujali. Plne sa s ním stotožňujem, s tým, že nesúhlasím s obmedzovaním práce médií v parlamente a budem veľmi rád, ak vedenie parlamentu toto rozhodnutie zásadne prehodnotí a umožní médiám plniť si svoju úlohu. Nie je to len v záujme médií, je to v záujme občanov tejto krajiny, v záujme verejnosti, aby boli informovaní. Druhá vec, na ktorú by som chcel reagovať v prípade pána poslanca Alojza Hlinu, je nápad s pretiahnutím trvania schôdze, ktorý mi je sympatický, určite je toto lepší spôsob poslaneckej činnosti ako bitky na chodbe alebo nejaké iné extempore a dosiahnuť, aby muselo byť, muselo dôjsť k hlasovaniu o trvaní tejto schôdze. Myslím si, že touto faktickou poznámkou, keď mi ešte stále nebeží čas, k tomu určite prispievam, nemusíme vychádzať... (Prerušenie vystúpenia predsedajúcim.) Danko, Andrej, podpredseda NR SR Máme problém s časomierou, nech sa páči. Tak si ich užite. Szalay, Tomáš, poslanec NR SR Ďakujem veľmi pekne, pán predsedajúci. Takže nemusíme vychádzať v ústrety Robertovi Ficovi, najmä v taký vzácny deň ako je 17. november. Lebo 17. november, ja to považujem za perfídnosť robiť si v takýto deň snem v kontexte toho, že som si 17. november ani nevšimol, ako hovorí Robert Fico. (Potlesk.) Nemyslím si, že by to bolo správne, bolo by to pošpinením pamiatky tohto dňa, ak by sme takto, ako hovorí Lojzo, sadli na lopatu. Je možné, že si to schvália. Je to možno pravdepodobné, možno ich pozvážajú tými taxíkmi v Bratislave, ale minimálne sa o to pokúsme, ukážme, že vieme poskytnúť tú alternatívu Slovensku. Slušnejšiu, civilizovanejšiu, bezpečnejšiu, a že budeme schopnými tými faktickými poznámkami a tými príspevkami do rozpravy dosiahnuť aspoň tú dvadsiatu hodinu. Ďakujem pekne.
3.schôdza NR SR - 3.deň - B.popoludní
Dátum: 2023-11-16
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

64. Ďakujem pekne. Chcem vystúpiť k príspevku pani poslankyne Remišovej. Povedala veľa zmysluplných a užitočných vecí, ale chcem sa venovať predovšetkým rodičovskému dôchodku. Môžme tejto vláde vyčítať všeličo, ale ausgerechnet to, o čom hovoril aj pred chvíľočkou pán minister Tomáš, to má racio. Ak chcete pomáhať rodičom, nepotrebujete na to štát. Nepotrebujete, aby mizli peniaze niekde v štátnych potrubiach a aby sme platili transakčné náklady na to, že potrebujeme dať peniaze svojim rodičom. To im môžeme dať každý týždeň v hotovosti bez toho, že by si ešte niekde z toho odlieval niekto, kto prevádzkuje tie potrubia v štáte. Pani Remišová, vy ste rozdávali peniaze, to je pravda, ale rozdávali ste cudzie peniaze a, ako sme počuli, výsledkom je šialený deficit v štátnom rozpočte. Vaši ministri financií totálne rozvrátili verejné financie. Čaká nás bolestivá konsolidácia a bolestivá bude nie kvôli SMER-u, ale v prvom rade kvôli vám. A rodičovský dôchodok k tomu prispel. (Potlesk.)
3. schôdza NR SR - 3. deň - A. dopoludnia
Dátum: 2023-11-16
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

106. Ďakujem pekne. Ďakujem Ondrejovi za to, že pripomenul ten zajtrajší 17. november. 17. november ´89 bol takisto piatok, slobodný piatok a je smutné, že po tých tridsiatich štyroch rokoch sa vracia revanšizmus, prichádzajú k moci ľudia, ktorí si ten november vtedy ani nevšimli, a v tom spore, ktorý sme pred tridsiatimi štyrmi rokmi viedli, zase vedieme spor medzi štátom a občianskou spoločnosťou. A teraz tá občianska spoločnosť ťahá za kratší koniec a ten štát chce byť silný, ale môžme si za to sami. Môžme si za to sami, ako sme naložili s tou slobodou my, deti novembra. Budem rád, keď sa zajtra stretneme na námestí o osemnástej hodine na SNP-čku a som rád, že tu mám takého kolegu ako je Ondrej Dostál, ktorý si toto uvedomuje, na to upozorňuje a upozorňuje aj na potrebu budovania alternatívy. Ďakujem pekne, Ondrej.
3. schôdza NR SR - 2.deň - B. popoludní
Dátum: 2023-11-15
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

56. Ďakujem pekne. So záujmom som si vypočul príspevok pána kolegu Stachuru. Pravidelne hovorievam, že slovenské zdravotníctvo je v štádiu klinickej smrti a niektoré z tých vecí spomenul aj pán Stachura. Máme problémy s výsledkovými indikátormi v zdravotníctve a je to výsledok absentujúcej dlhodobej vízie slovenského zdravotníctva. A v programovom vyhlásení sa vláda hlási k tomu, že takúto dlhodobú víziu by rada vytvorila aj v spolupráci s opozíciou alebo teda so všetkými hráčmi odborného aj politického spektra. Nemôžem si však odpustiť, Peter, že bol si štátnym tajomníkom na ministerstve zdravotníctva a mohol si tieto veci ovplyvniť, aj tie veci, ktoré kritizuješ, či už je to otázka guidelineov, či už je to otázka Rázsoch, či už je to otázka zdravotníckeho personálu, prepájania zdravotného a sociálneho systému. Chápem, že bola pandémia, že sa sústredila na iné problémy, ale teda trochu toho biľagu ide aj za tebou. Problémom zdravotníctva je teda diskontinuita a veľmi oceňujem aj snahu o dialóg a kontinuitu a o tom dialógu hovoril aj kolega Slyško. Zajacova reforma sa mala dokončiť a to je vina smeráckeho vládnutia v zdravotníctva. Namiesto kultivácie toho systému sa venovali tunelovaniu. Problémom slovenského zdravotníctva nie je zisk zdravotných poisťovní. Je to chýbajúca vízia, je to chýbajúce corporate governance v štátnych nemocniciach a v štátnej poisťovni. Materiál je vraj všeobecne málo ambiciózny, neprináša inovácie, ja ho taký nevnímam, napísať tam nejaké science fiction nie je umenie. Materiál považujem za dosť konkrétny. Ďakujem.
39. schôdza NR SR - 9.deň - B. popoludní
Dátum: 2025-09-23
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

Ďakujem za slovo. Julo, tebe ďakujem za tvoje vystúpenie v ktorom si uviedol, že slovenské rodiny už dlhé mesiaca znášajú prudké zvyšovanie cien potravín. Vážení kolegovia, pamätáte si na tie veľkolepé sľuby o tom, ako táto vláda zníži ceny potravín. Tak jediné na čo sa zmohli je porovnávač cien potravín, ktorý absolútne nič nevyriešil. 168 tisíc eur na spustenie, 16 800 ročne na prevádzku. A čo rieši? Absolútne nič, vyhodené peniaze, výsledok žiadny. A zatiaľ sa rozhadzuje ďalej, tryskáče za desiatky miliónov, utajovaná výstavba nemocnice, PR akcie za státisíce, limuzíny a drahé letenky. Platy sa zvyšujú, doživotné renty rastú a občan doma počíta každé euro. Obyčajní ľudia šetria, štát rozhadzuje a stále počujeme konsolidácia, šetriť. Ale kde? Nikto nevie, kde štát ušetrí. Balík opatrení je prázdny list papiera a už teraz klamú. Tvrdia, že šetriť ide aj štát, že až 1,3 miliardy eur poskytnú úspory štátu. Rada pre rozpočtovú zodpovednosť upozornila, že 435 miliónov z tejto sumy je energopomoc. A tentokrát to nezaplatí štát, ale pôjde to z eurofondov. A toto je presne obraz tejto vlády - falošné čísla, prekrúcanie reality, žiadna zodpovednosť. Ľuďom rozprávajú rozprávky, v skutočnosti však len hľadajú nové spôsoby, ako si napchať vlastné vrecká a zakryť svoju neschopnosť. (Potlesk.)
39. schôdza NR SR - 6.deň - B. popoludní
Dátum: 2025-09-17
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

Ďakujem za slovo. Julo, ďakujem za tvoj prejav, v ktorom si podrobne rozobral ožobračovanie ľudí... ===== Ďakujem za slovo. Julo, ďakujem za tvoj prejav, v ktorom si podrobne rozobral ožobračovanie ľudí, ktoré táto vláda nazýva konsolidáciou. Ja by som ešte chcela poukázať, že podľa štatistík Finstatu vzniklo v roku 2025 17-tisíc nových firiem, je to najmenej od roku 2015, a po ohlásených likvidačných opatreniach ich do konca roka zrejme veľa ani nepribudne. Podobný obraz vidíme pri živnostiach. V roku 2021 počas pandémie vzniklo vyše 55-tisíc nových živností. Tak tomu bolo aj v rokoch 2022 a 2023, prvý výraznejší prepad nastal až v roku 2024, o približne 5-tisíc živností menej. A tento rok? Ku 16. septembru 2025 ich vzniklo iba niečo vyše 33-tisíc. Porovnajme to. Počas našej vlády napriek pandémii či energetickej kríze pribudlo vyše 55-tisíc živností ročne. Počas vlády SMER-u je to len 33-tisíc. Ani covid a globálne krízy nepoložili podnikateľov tak, ako to dokázali konsolidačné opatrenia SMER-u. Od roku 2020 bol každý mesiac počet vzniknutých živností vyšší ako počet zaniknutých a teraz za vlády SMER-u sa tento trend radikálne otočil, zaniká viac živností ako vzniká. A táto vláda im ešte pridáva aj ďalšie bremená – vyššie odvody, vyššie dane. To nie je konsolidácia, to je likvidácia. Ďakujem.
35. schôdza NR SR - 14.deň - B. popoludní
Dátum: 2025-06-17
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

Ďakujem vám za faktické kolegyňa a kolega Lukáš. Nuž musím s vami súhlasiť, pani Hanuliaková, máte naozaj pravdu, že situácia v rómskych osadách je vlastne, áno, výsledkom niekoľkoročného vládnutia Roberta Fica a jeho vlád, pretože počas jeho vládnutia nevenovali dostatok energie, času a financií na to, aby sa tie komunity vymanili z tej generačnej chudoby. My tu len podotknem, že v tomto zákone teda ak hovoríme o férovosti vo vzdelávaní, tak tvrdím, že áno treba u týchto detí, ktoré vyrastajú v tejto generačnej chudobe, začať v rannom detstve, že my sa musíme hlavne sústrediť na to vzdelávanie tých detí. Práve tam sa rozhoduje, či to dieťa bude mať šancu napredovať, či bude mať šancu zmeniť ten život, či bude ten jeho život odlišný od života jeho rodičov alebo či sa mu budú zatvárať dvere už hneď na začiatku. Preto žiadam každého v tejto sále, aby sa postavil za princíp, že rómske dieťa má rovnakú hodnotu ako nerómske. Že má právo vyrastať v spoločnosti, ktorá ho neodpisuje vopred. Že, keď mu dáme férový začiatok ... =====